AQSh bugunoq Rossiyadan neft import qilishni to'xtatishi kutilmoqda

AQSh prezidenti Jo Bayden 8 mart kuni Rossiyadan neft import qilishni taqiqlashi mumkin. Bu haqda “Bloomberg” xabar berdi.
Ta'kidlanishicha, mazkur taqiq faqat AQShga import qilinayotgan neft uchun joriy etiladi va bunga Evropa Ittifoqi mamlakatlari aloqador emas. Nashr manbalariga ko'ra, taqiq Rossiya neftidan tashqari, suyultirilgan gaz va ko'mirga nisbatan ham joriy etilishi kutilmoqda.
Bundan tashqari, “Meduza”ning xabar berishicha, AQSh senatorlari Rossiya oltin zahirasiga qarshi sanktsiyalar joriy etish bo'yicha qonun loyihasini ishlab chiqqan. Aytilishicha, Rossiya sanktsiyalardan ko'radigan zararini minimallashtirish maqsadida o'zining oltin zaxiralaridan foydalanishi mumkin. Qo'shma shtatlarning bir guruh senatorlari esa, zaxiralaridagi oltinni sotishga to'sqinlik qiluvchi qonun loyihasini Kongressga taqdim etgan.
Avvalroq Putin Rossiyaga qarshi sanktsiyalarni urush e'lon qilish bilan taqqoslagandi. Shuningdek, Rossiya o'ziga nisbatan joriy etilgan sanktsiyalar soni bo'yicha yetakchi davlatga aylangani xabar qilingan.